陪張巨山謁清獻公祠
作者：李處權
朝代：宋

paragraphs: 惟昔清獻公，二年蜀中歸。
歸載無長物，一琴而一龜。
龜屬煙霞想，琴寓山水思。
婆娑二物間，德容儼怡怡。
元龍豈時輩，康樂匪俗期。
書齋質不陋，覆之以茒茨。
手植參天松，亭亭歲寒姿。
公去幾霜露，高風猶在茲。
可使貪夫廉，至今仰伯夷。
使君挺孤潔，後身盖亡疑。
治體簡而肅，民俗醇不疵。
竭虔拜公像，雅有賓僚隨。
置酒延公孫，誠意公所知。
表表孝弟里，人物固未衰。
德厚者流光，此言良不欺。
春陰澹物華，藹藹原隰滋。
遠山出雲氣，近水餘風漪。
時禽屋上語，野蝶筵中飛。
此堂歷千載，盛事傳一時。
凛如公在傍，冠弁不敢欹。
庶幾飽公德，滿酌其可辭。
聊以永今朝，畫景方舒遲。